DA Den Europæiske Unions Tidende C 86/212

Rådets begrundelse: Rådets førstebehandlingsholdning (EU) nr. 4/2016 med henblik på vedtagelse af Europa-Parlamentets og Rådets forordning om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«)

(2016/C 086/02)

I. INDLEDNING

1. Den 6. maj 2013 fremsatte Kommissionen ovennævnte forslag, der bygger på artikel 43, stk. 2, artikel 114, stk. 3, og artikel 168, stk. 4, litra b), i TEUF.

2. Europa-Parlamentet vedtog sin førstebehandlingsudtalelse den 15. april 2014. Det Europæiske Økonomiske og Sociale Udvalg vedtog sin udtalelse den 10. december 2013. Regionsudvalget har besluttet ikke at afgive udtalelse.

3. Veterinærekspertgruppen (dyresundhed), Gruppen af Chefer for Veterinærtjenesterne og Gruppen af Landbrugsråder og -attachéer har gennemgået forslaget 36 gange under forskellige formandskaber.

4. Den 17. december 2014 nåede Coreper (1. afdeling) til enighed om et foreløbigt forhandlingsmandat, som efterfølgende blev revideret den 24. april 2015. Der blev holdt fem trepartsmøder med Europa-Parlamentet under det lettiske formandskab. Den 1. juni 2015 nåede medlovgiverne på femte trepartsmøde til enighed om en foreløbig aftale om en kompromistekst med henblik på tidlig enighed ved andenbehandlingen. Den 17. juni 2015 bekræftede Europa-Parlamentets Udvalg om Landbrug og Udvikling af Landdistrikter enigheden om den pågældende kompromistekst, og dets formand sendte en skrivelse til formanden for De Faste Repræsentanters Komité, hvori det oplyses, at han vil henstille til plenarforsamlingen, at Rådets holdning godkendes ved Parlamentets andenbehandling uden ændringer (1), hvis Rådet vedtager sin førstebehandlingsholdning i overensstemmelse med ovennævnte kompromis.

5. Den 14. september 2015 nåede Rådet til politisk enighed om kompromisteksten.

II. FORMÅL

Det overordnede mål med forordningen er at sikre høje standarder for dyre- og folkesundhed i Unionen. Den sigter mod at gennemføre de forpligtelser og visioner, der er fastsat i Kommissionens meddelelse om en ny dyresundhedsstrategi (2), herunder »One Health«-princippet, og at konsolidere den retlige ramme for en fælles EU-dyresundhedspolitik i en enkel, forenklet og fleksibel lovramme for dyresundhed.

III. ANALYSE AF RÅDETS FØRSTEBEHANDLINGSHOLDNING

1. Generelt

Den kompromistekst, som Rådet nåede til politisk enighed om, afspejler til fulde det kompromis, der blev opnået mellem medlovgiverne. Det bevarer målene i Kommissionens forslag og inddrager samtidig de vigtigste ændringer, som Europa-Parlamentet vedtog ved førstebehandlingen.

2. Vigtigste spørgsmål

a) Delegerede beføjelser og gennemførelsesbeføjelser

Den foreslåede retsakt vil tage form af en rammeforordning, hvorved Kommissionen gives beføjelse til at fastsætte en betydelig del af dens enkeltdele ved hjælp af delegerede retsakter og/eller gennemførelsesretsakter. I forbindelse med gennemgangen i Rådet blev de foreslåede beføjelser til Kommissionen undersøgt med særlig opmærksomhed. Rådet gjorde hverken indsigelse mod eller ændrede princippet om en rammeforordning, men en lang række artikler blev omarbejdet for bedre at afgrænse Kommissionens beføjelser. I en række tilfælde blev der indført vigtige elementer i basisretsakten.

Rådet identificerede endvidere en række centrale delegerede retsakter og gennemførelsesretsakter, uden hvilke forordningen ikke kan anvendes korrekt. For at medlemsstater og operatører kan tilpasse sig de nye regler på behørig vis måtte Kommissionen vedtage disse retsakter senest 24 måneder inden datoen for anvendelse af forordningen.

b) Liste over listeopførte sygdomme

I henhold til Kommissionens forslag vil listen over sygdomme, for hvilke de sygdomsspecifikke regler vedrørende forebyggelse og bekæmpelse finder anvendelse (»listeopførte sygdomme«), blive vedtaget ved hjælp af en gennemførelsesretsakt.

Efter en indgående drøftelse og en kraftig anmodning fra Europa-Parlamentet gav Rådet sin tilslutning til, at listen bør vedtages som et bilag til forordningen, med undtagelse af fem sygdomme, som anses for at opfylde kriterierne for opførelse på listen på så ukontroversiel vis, at de blev identificeret allerede i den relevante artikel i forordningen.

Rådet styrkede også de kriterier, der er indeholdt i basisretsakten, med henblik på revision af listen over listeopførte sygdomme i bilaget og nåede til enighed om, at Kommissionen bør foretage de nødvendige ændringer heraf i overensstemmelse med disse kriterier (ved hjælp af delegerede retsakter) senest 24 måneder inden datoen for anvendelse af forordningen.

Den foreløbige liste i bilaget indeholder de sygdomme, der i henhold til forordning (EU) nr. 652/2014 er berettigede til EU-finansiering med henblik på udryddelse heraf, kontrol og overvågningsforanstaltninger eller hasteforanstaltninger, med undtagelse af de fem sygdomme, der er omhandlet i ovennævnte artikel.

c) Kriterier for kategorisering af de listeopførte sygdomme

Rådet nåede til enighed med Kommissionen om, at kategoriseringen af listeopførte sygdomme, dvs. anvendelsen af sygdomsforebyggelses- og -bekæmpelsesreglerne for hver af de pågældende sygdomme, kan foretages af Kommissionen ved hjælp af gennemførelsesretsakter. For at gøre kategoriseringsprocessen mere forudsigelig og gennemsigtig tilføjede Rådet flere detaljer til de foreslåede kriterier, indførte nye kriterier og gjorde disse kriterier bindende. Det nåede også til enighed om, at kriterierne for kategorisering kun kan ændres ved den almindelige lovgivningsprocedure.

d) Ikkekommercielle flytninger af selskabsdyr

Forordning (EU) nr. 576/2013 fastsætter en forenklet procedure for flytninger af selskabsdyr, når de betragtes som ikkekommercielle flytninger af selskabsdyr i henhold til nævnte forordning. Kommissionens forslag ville have ophævet nævnte forordning og indarbejdet dens bestemmelser i dyresundhedsloven ved hjælp af gennemførelsesretsakter og delegerede retsakter, selv om nævnte forordning først blev vedtaget for nylig. For at sikre stabiliteten af reglerne i nævnte forordning nåede Rådet til enighed om, at den, samtidig med at den bør ophæves ved nærværende forordning, fortsat bør gælde i 10 år. Rådet indarbejdede også de fleste af dens elementer i basisretsakten.

IV. KONKLUSION

Rådets førstebehandlingsholdning afspejler til fulde den enighed, der blev opnået mellem de to medlovgivere, og som blev bekræftet ved ovennævnte skrivelse af 17. juni 2015 fra formanden for Europa-Parlamentets Udvalg om Landbrug og Udvikling af Landdistrikter til formanden for De Faste Repræsentanters Komité (1. afdeling). Den blev efterfølgende godkendt af Rådet på samlingen den 14. september 2015 gennem vedtagelse af den politiske enighed.

(1) Med forbehold af jurist-lingvistgennemgangen.

(2) Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en ny dyresundhedsstrategi for Den Europæiske Union (2007-2013) — »Det er bedre at forebygge end at helbrede«, 13292/07 — KOM(2007) 539 endelig.